Diari Oficial de la Generalitat Valenciana


Sumari del DOGV 5835, del 26-08-2008 (2008/8224)

Inici del procediment per a la gestió indirecta del programa d'actuació integrada corresponent a la UE P-20 del Pla General d'Ordenació Urbana d'Alcalà de Xivert i aprovació de bases particulars.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5835

Data del DOGV
:   26-08-2008

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2008/8224


Data del document
:   26-06-2008

Organisme emissor
:   Ajuntament d'Alcalà de Xivert

Tipus de document
:   Licitació

Descriptors 

:   * Alcalà de Xivert
    * pla d'urbanisme
    * administració local

Inici del procediment per a la gestió indirecta del programa d'actuació integrada corresponent a la UE P-20 del Pla General d'Ordenació Urbana d'Alcalà de Xivert i aprovació de bases particulars. [2008/8224]  
L'alcalde president de l'Ajuntament d'Alcalà de Xivert fa saber:   
El Ple de l'Ajuntament, en la sessió celebrada en data 11 de juny de 2008, va adoptar l'acord que té la part dispositiva següent:  
Primer  
Iniciar el procediment per a la gestió indirecta del Programa d'Actuació Integrada per al Desenvolupament de la Unitat d'Execució P-20 de SUP/P del Pla General d'Ordenació Urbana d'Alcalà de Xivert.  
Segon  
Aprovar i publicar en el Diari Oficial de la Comunitat Valenciana les bases particulars per les quals es regirà el concurs de selecció i adjudicació de l'esmentat programa, redactades pels tècnics municipals, fent constar que les bases generals que regularan el procediment seran les publicades com a annex II al Reglament d'Ordenació i Gestió Territorial i Urbanística, aprovat pel Decret 67/2006, de 19 de maig, del Consell.  
La publicació de l'anunci de les bases particulars de programació en el Diari Oficial de la Comunitat Valenciana produirà els efectes suspensius de l'atorgament de llicències a què es referix l'article 101.2 de la Llei Urbanística Valenciana, segons disposa l'article 289 del Reglament d'Ordenació i Gestió Territorial i Urbanística. La suspensió de llicències implicarà, així mateix, la dels acords aprovatoris de nous programes en el mateix àmbit.  
Tercer  
Ordenar la publicació del corresponent anunci del concurs de selecció i adjudicació del Programa d'Actuació Integrada per al Desenvolupament de la Unitat d'Execució P-20 de SUB/P del Pla General d'Ordenació Urbana d'Alcalà de Xivert, al tauler d'anuncis de l'Ajuntament, en el Diari Oficial de la Unió Europea en primer lloc i en el Diari Oficial de la Comunitat Valenciana, amb els continguts establits en l'article 132 de la Llei Urbanística Valenciana i article 291 del Reglament d'Ordenació i Gestió Territorial i Urbanística.  
L'anunci de concurs no podrà inserir-se en el Diari Oficial de la Comunitat Valenciana abans de la data en què s'envie a la Comissió Europea per a la publicació en el Diari Oficial de la Unió Europea.  
Quart  
Remetre, en suport digital, a la conselleria competent en matèria de territori, una còpia completa i diligenciada de les bases particulars que regiran el present concurs de programació, en compliment del que disposa l'article 328.1.b del Decret 67/2006, de 19 de maig.  
Cinqué  
Contra el present acord, que posa fi a la via administrativa, es podrà interposar un recurs potestatiu de reposició davant d'este Ajuntament en ple en el termini d'un mes des de l'endemà de la publicació, o en el termini de dos mesos des de la publicació esmentada, un recurs contenciós administratiu davant la sala d'esta jurisdicció del Tribunal Superior de Justícia de la Comunitat Valenciana, de conformitat amb el que disposa l'article 116.1 de la Llei 30/1992 i els articles 8 i 46 de la Llei 29/1998, de 13 de juliol. Això sense perjuí que pugueu utilitzar uns altres recursos si ho estimeu oportú.  
A continuació es transcriu el text complet de les bases particulars per les quals es regirà el concurs de selecció i adjudicació del Programa d'Actuació Integrada per al Desenvolupament de l'Àmbit de la Unitat d'Execució P-20 de SUB/P del Pla General d'Ordenació Urbana d'Alcalà de Xivert:  
Bases particulars per a la selecció i adjudicació del Programa d'Actuació Integrada Unitat d'Execució P-20 del Pla General d'Ordenació Urbana d'Alcalà de Xivert.  
Primera. Objecte del contracte  
El present contracte té com a objecte el desenvolupament i execució del Programa d'Actuació Integrada Unitat d'Execució P-20 del SUB/P del Pla General d'Ordenació Urbana d'Alcalà de Xivert, que s'especifica en les presents bases particulars, en les quals es regulen les condicions de caràcter tècnic, jurídic, econòmic i administratiu, per a la selecció d'una proposta de programa d'actuació integrada i d'un urbanitzador per al desenvolupament urbanístic de l'actuació, cosa que s'especifica a l'annex I, apartat A.  
Segona. Règim jurídic  
(Art. 286.1.d del Reglament d'Ordenació i Gestió Territorial i Urbanística)  
El present contracte té naturalesa jurídica especial, i en tot allò no previst en les presents bases particulars s'aplicaran la Llei 16/2005, de 30 de desembre, de la Generalitat, Urbanística Valenciana, i el Reglament d'Ordenació i Gestió Territorial i Urbanística, aprovat pel Decret 67/2006, de 19 de maig, del Consell de la Generalitat, modificat pel Decret 36/2007, de 13 d'abril, i les bases generals de programació.  
S'aplicaran de manera supletòria les disposicions contingudes en la Llei 30/2007, de 30 d'octubre, de Contractes del Sector Públic, així com les normes que regulen la contractació administrativa de les entitats locals que se li apliquen.  
En cas de contradicció entre els documents contractuals abans esmentats, l'orde de prelació serà el següent: bases particulars de programació, bases generals de programació i contracte per al desenvolupament i execució del programa d'actuació integrada.  
Tercera. Ordenació urbanística vigent  
(Art. 131.2.a de la Llei Urbanística Valenciana)  
L'ordenació urbanística vigent en l'àmbit d'actuació és la que figura en l'apartat B de l'annex I.  
Quarta. Memòria de necessitats i objectius del programa d'actuació integrada  
(Art. 131.2.b de la Llei Urbanística Valenciana)  
1. Memòria de necessitats:  
D'acord amb el Pla General vigent, l'àmbit que cal desenvolupar està classificat com a sòl urbanitzable amb ordenació detallada. Està envoltat d'unitats urbanes consolidades, urbanitzades o en fase d'execució. Es perseguix completar la urbanització d'esta zona de sòl i integrar-la efectivament amb l'entorn urbanitzat, d'acord amb les previsions del planejament.  
2. Objectius de la programació:  
a) Gestionar la transformació jurídica de les finques afectades pel programa. En este sentit l'urbanitzador estarà obligat a:  
- Demanar, dels corresponents registres (de la Propietat i del Cadastre) tota la informació de les finques i titulars de drets i deures inclosos en l'actuació.  
- Fitar i delimitar les parcel·les aportades a la reparcel·lació amb caràcter previ a la redacció del projecte de reparcel·lació.  
- Efectuar un estudi fefaent de les parcel·les amb edificacions, amb proposta de solució en els termes que disposa el capítol III del títol I de la Llei Urbanística Valenciana.  
- Presentar per a la seua aprovació el projecte de reparcel·lació.  
- Pagar als creditors nets abans que la reparcel·lació accedisca al Registre de la Propietat.  
- Inscriure al Registre de la Propietat les noves finques resultants, especialment les destinades al domini públic.  
- Fer constar al Registre de la Propietat les afeccions existents, si és el cas.   
- Cancel·lar les finques cadastrals aportades a la reparcel·lació i inscriure les resultants al Cadastre.  
- Qualssevol altres actuacions necessàries per a la transformació jurídica de les finques afectades.  
b) Urbanitzar completament la unitat o unitats d'execució que constituïxen l'objecte del programa i realitzar les obres públiques addicionals que siguen necessàries, amb subjecció a les previsions temporals i econòmiques del programa (es definiran, a nivell general, aquelles obres necessàries per a garantir els servicis urbanístics i la seua connexió amb les infraestructures generals).  
c) Connectar i integrar adequadament la urbanització amb les xarxes d'infraestructures d'energia, comunicacions i servicis públics existents, per a la qual cosa hauran de:  
- Aportar, si és el cas, informes de les administracions sectorials les competències de les quals resulten afectades per l'actuació.  
- Presentar, si escau, estudis i informes favorables per a realitzar les connexions amb les corresponents companyies subministradores (llum, aigua, gas, telefonia i altres).  
d) Complementar les infraestructures i espais públics o reserves dotacionals en què és necessari per a no minvar ni desequilibrar els nivells de qualitat, quantitat o capacitat de servicis existents i exigibles reglamentàriament.  
e) Obtindre els sòls dotacionals públics de l'àmbit de l'actuació a favor de l'administració gratuïtament. A estos efectes:  
- L'urbanitzador efectuarà la seua inscripció al Registre de la Propietat i traslladarà a l'administració el corresponent certificat acreditatiu d'això.  
- Els lliurarà en perfectes condicions, una vegada concloses les obres d'urbanització i alçada la corresponent acta de lliurament.  
- Els transformadors d'energia elèctrica es consideraran equipament privat i es lliuraran a la companyia subministradora. Tant el sòl necessari per a la implantació com el cost d'esta l'hauran d'assumir tots els propietaris afectats.  
f) Ordenar el repartiment equitatiu de les càrregues i beneficis de l'actuació entre els afectats.  
h) Establir terminis per a edificar els solars resultants de l'actuació urbanitzadora, incloent-hi un cronograma en què s'indique expressament el termini d'edificació dels terrenys propietat de l'urbanitzador o altres propietaris adherits a la seua iniciativa de programa.  
Cinquena. Paràmetres urbanístics  
(Art. 131.2.c de la Llei Urbanística Valenciana)  
Els paràmetres urbanístics són els establits en la fitxa de gestió que figura en l'apartat D de l'annex I.  
 Sisena. Criteris i objectius territorials  
(Art. 131.2.d de la Llei Urbanística Valenciana)  
Els criteris i objectius territorials són els que s'establixen en l'apartat E de l'annex I.   
El programa haurà de garantir l'efectiva urbanització dels terrenys limítrofs a l'àmbit de la unitat d'execució P-20, classificats com a sòl urbà, necessaris per a la prolongació del vial central fins a la connexió amb el vial carrer de l'Atall-zona les Fonts (Garrofer), i inclourà les parcel·les que donen davant d'este vial, als únics efectes de possibilitar la execució de l'obra urbanitzadora a què es fa referència.  
Per fet de tractar-se de sòl urbà, estos terrenys hauran de tindre un tractament particularitzat amb caràcter previ a la urbanització, i s'articularan de manera independent els instruments de gestió que permeten el compliment efectiu de les cessions necessàries, i el principi d'equidistribució entre beneficis i càrregues, en els termes a què es referix l'article 21.4 de la Llei Urbanística Valenciana, per això es fa innecessària la redelimitació de unitat d'execució, tot això sense perjudici de l'obligatorietat de la tramitació i presentació per al desenvolupament del Programa de la Unitat d'Execució P-20.  
Setena. Criteris d'ordenació urbanística  
(Art. 131.2.d de la Llei Urbanística Valenciana)  
Els criteris d'ordenació urbanística es determinen de conformitat amb les fitxes de gestió i planejament del Pla General d'Ordenació Urbana vigent, i sense perjuí de les exigències que en matèria de reserva d'habitatge de protecció puga determinar la legislació vigent i aplicable al moment de la presentació de l'alternativa tècnica.   
Huitena. Objectius d'edificació privada  
(Art. 131.2.e de la Llei Urbanística Valenciana)  
1. Els objectius d'edificació privada són els establits en l'apartat G de l'annex I.  
2. Les condicions de les parcel·les edificables, el volum i la forma dels edificis, les condicions estètiques de l'edificació, així com la reserva d'aparcaments, seran els establits en els instruments de planejament que siguen aplicables.  
3. S'establix l'obligació de simultaniejar la urbanització i l'edificació en el percentatge mínim establit en l'apartat G de l'annex I.  
Novena. Prescripcions tècniques dels documents d'ordenació i gestió  
(Art. 131.2.f de la Llei Urbanística Valenciana)  
S'hauran d'enumerar detalladament tots els documents tècnics d'ordenació i gestió que haurà de presentar l'aspirant a urbanitzador així com les prescripcions tècniques i formals que s'hauran de respectar en la seua elaboració i presentació davant l'administració (suport digital...) de conformitat amb el que establix l'apartat H de l'annex I.  
Deu. Prescripcions tècniques del projecte urbanització  
(Art. 131.2.h de la Llei Urbanística Valenciana)  
Pel que fa al Projecte d'Urbanització de la Unitat d'Execució P-20, caldrà ajustar-se al que es diu tot seguit:   
L'actuació integrada UE P-19 es troba executada i rebuda per l'Ajuntament. L'execució de les obres d'urbanització de la UE. P-20 inclourà este vial així com la connexió amb els vials ja executats a la denominada UE P-19.  
El Projecte d'Urbanització de la UE. P-20 haurà de definir els detalls tècnics amb precisió suficient perquè puga ser executat, eventualment, sota la direcció d'un tècnic diferent al redactor original, i haurà de complir el que disposa l'article 101 i concordants de la Llei de Contractes del Sector Públic. No podrà modificar les previsions del pla que desenvolupa. En cap cas, podrà contindre determinacions sobre ordenació, règim del sòl o de l'edificació. Comprendrà tots i cada un dels documents assenyalats en l'article 152 al 156.1 de la Llei Urbanística Valenciana i en l'article 346 al 350 del Reglament d'Ordenació i Gestió Territorial i Urbanística. Així mateix, la redacció i execució de les obres s'ajustarà al que establix la vigent ordenança municipal reguladora d'obres d'urbanització, execució de rases i reposició d'infraestructures (BOP núm. 40/2003).  
Pel que fa a la urbanització de la prolongació del vial central fins a la connexió amb el vial carrer de l'Atall-zona les Fonts (Garrofer), s'haurà de contemplar o bé com a determinació pròpia del Projecte d'Urbanització de la UE. P-20, o bé com a projecte d'urbanització independent, el qual haurà de definir els detalls tècnics amb precisió suficient perquè puga ser executat, eventualment, sota la direcció de tècnic diferent del seu redactor original, i haurà de complir el que establix l'article 101 i concordants de la Llei de Contractes del Sector Públic. No podrà modificar les previsions del pla que desenvolupa. En cap cas, podrà contindre determinacions sobre ordenació, règim del sòl o de l'edificació. Comprendrà tots i cada un dels documents assenyalats en l'article 152 al 156.1 de la Llei Urbanística Valenciana i en l'article 346 al 350 del Reglament d'Ordenació i Gestió Territorial i Urbanística. Així mateix la seua redacció i execució de les obres s'ajustarà a allò que s'ha establit per la vigent ordenança municipal reguladora d'obres d'urbanització, execució de rases i reposició d'infraestructures (BOP núm. 40/2003).  
Onze. Preu de licitació  
(Art. 286.1.h del Reglament d'Ordenació i Gestió Territorial i Urbanística)  
El preu de licitació, que servix exclusivament de base per al càlcul de la garantia provisional, és l'establit com a preu cert i amb caràcter de màxim en l'apartat I de l'annex I, d'acord amb el que disposa l'article 140.1 de la Llei Urbanística Valenciana.  
Dotze. Terminis de desenvolupament i execució del programa  
(Art. 131.2.i de la Llei Urbanística Valenciana i art. 286.1.i del Reglament d'Ordenació i Gestió Territorial i Urbanística)  
S'establixen, en l'apartat J de l'annex I els següents terminis màxims per a l'execució de les següents actuacions per part de l'urbanitzador:  
A) Termini màxim per a la selecció de l'empresari-constructor de l'obra civil d'urbanització, comptat des de l'aprovació del projecte de reparcel·lació.  
B) Termini màxim per a la presentació del projecte de reparcel·lació comptat des de l'aprovació definitiva del projecte d'urbanització.  
C) Termini màxim per a l'execució de les obres d'urbanització comptat des de la selecció de l'empresari-constructor.  
D) Termini màxim d'edificació dels solars comptat des de la recepció de les obres d'urbanització.  
Tretze. Capacitat per a ser urbanitzador  
1. Podran participar en el concurs per a la selecció i adjudicació del present programa d'actuació integrada totes les persones, naturals o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats i complisquen les condicions de solvència econòmica i financera, tècnica i professional exigibles segons les presents bases.  
2. En cap cas podran ser urbanitzadors ni promoure programes d'actuació integrada les persones en què concórrega alguna prohibició de contractar de les establides en l'article 49 i concordants de la Llei de Contractes del Sector Públic.  
Catorze. Solvència econòmica i financera  
(Art. 131.2.m de la Llei Urbanística Valenciana)  
La justificació de la solvència econòmica i financera de l'urbanitzador s'acreditarà per un o alguns dels mitjans següents:  
a) Informe d'una o diverses institucions financeres o, si és procedent, justificant l'existència d'una assegurança d'indemnització per riscos professionals.  
b) Si es tracta de persones jurídiques, presentació dels comptes anuals o extracte d'estos comptes, en el cas que la publicació d'estos siga obligatòria en la legislació del país on l'aspirant a urbanitzador estiga establit.  
c) Declaració sobre el volum global de negocis i, si és procedent, sobre el volum de negocis relacionat amb el desenvolupament i la promoció d'actuacions semblants que són objecte de concurs, que correspondran com a màxim als tres últims exercicis.  
Quinze. Solvència tècnica i professional  
(Art. 131.2.m de la Llei Urbanística Valenciana)  
1. La justificació de la solvència tècnica i professional de l'urbanitzador s'acreditarà per un o més dels mitjans següents:  
a) Presentació d'una relació dels programes d'actuació integrada, o instruments o contractes relacionats amb el planejament i la gestió urbanística semblants, promoguts i gestionats pel concursant.  
b) Indicació de l'equip tècnic, estiga o no integrat en l'estructura organitzativa de l'urbanitzador, que participe en la gestió del programa d'actuació integrada, i especialment dels responsables del control de qualitat.  
c) Titulacions acadèmiques i professionals del personal de direcció de l'urbanitzador.  
d) Declaració que indique la mitjana anual de personal, amb menció, si és el cas, del grau d'estabilitat pel que fa a l'ocupació i la plantilla del personal directiu durant els tres últims anys.  
e) Declaració del material, instal·lacions i equip tècnic amb què compte l'urbanitzador per al compliment dels seus compromisos.  
f) Declaració de les mesures adoptades per a controlar la qualitat durant el desenvolupament i execució del programa d'actuació integrada, incloent-hi els mitjans d'estudi i investigació de què es dispose.  
g) Declaració de les mesures de gestió mediambiental que el concursant està disposat a aplicar durant el desenvolupament i execució del programa d'actuació integrada.  
2. Si per raons justificades en cada cas concret l'urbanitzador no està en condicions de presentar la documentació sol·licitada per l'Ajuntament, podrà acreditar la seua solvència tècnica i professional basant-se en la solvència d'altres entitats, amb independència dels vincles jurídics que tinguen establits entre estos, i haurà de demostrar en este cas davant l'Ajuntament que comptarà amb els mitjans necessaris per a l'execució del programa d'actuació integrada, mitjançant la presentació dels compromisos o documents d'anàloga naturalesa que hagen subscrit entre ambdós. L'anterior s'aplicarà, en tot cas, quan concórrega a la licitació una agrupació d'interés urbanístic.  
3. La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència, almenys, d'un dels seus membres.  
Setze. Garanties  
1. Els qui desitgen participar en el procediment de licitació d'un programa d'actuació integrada hauran de constituir en la forma i als efectes establits en la Llei de Contractes del Sector Públic, una garantia provisional equivalent al 2% de l'estimació aproximada de les càrregues del programa, la qual fa la suma de la quantitat que s'establix en l'apartat K de l'annex I.   
2. La garantia provisional respondrà del manteniment de les propostes de programa pels licitadors fins a l'adjudicació, i de la proposta de l'adjudicatari fins a la formalització del contracte per al desenvolupament i execució dels programes d'actuació integrada.   
3. La garantia provisional serà confiscada a aquells licitadors que retiren injustificadament la seua proposició abans de l'adjudicació definitiva.  
4. La garantia definitiva, que cal constituir en la forma i als efectes establits en la Llei de Contractes amb el Sector Públic, s'establix en un 10% del valor de les càrregues d'urbanització del programa d'actuació integrada aprovat. S'ingressarà en termini màxim de 15 dies a comptar des de la notificació de l'acord d'aprovació i adjudicació del programa.  
5. Procedirà elevar la garantia definitiva al 20% en els supòsits d'aprovació de programes d'actuació integrada en els quals les càrregues urbanístiques es troben incurses en presumpció de temeritat calculada en els termes establits en la legislació de contractes de les administracions públiques.  
Dèsset. Presentació de proposicions  
1. Els qui desitgen prendre part en la licitació hauran de presentar dins del termini i al lloc que s'establix en l'apartat L de l'annex I, les seues proposicions, integrades per tres sobres, identificats a l'exterior amb la indicació de la licitació a què concórreguen i firmats pel licitador o persona que ho represente i indicant-ne el nom i els cognoms o raó social del proponent amb la següent documentació en idioma castellà o valencià:  
Sobre A. Alternativa tècnica, es presentarà obert.  
Sobre B. Proposició juridicoeconòmica, es presentarà en sobre tancat.  
La documentació que es troba en poder d'estos sobres serà objecte de valoració a l'efecte d'aprovació del programa i adjudicació de la condició d'urbanitzador.  
Sobre C. Es presentarà en sobre tancat amb el títol de «Documentació» i contindrà la documentació següent:  
A. Si concorre una societat mercantil, haurà de presentar escriptura de constitució inscrita al Registre Mercantil. Si es tracta d'una agrupació d'interés urbanístic, presentarà escriptura pública de constitució, així com inscripció al Registre d'Agrupacions d'Interés Urbanístic dependent de la conselleria competent en urbanisme.  
B. Els qui compareguen o firmen proposicions en nom d'un altre o en representació d'una societat o persona jurídica, presentaran escriptura de poder inscrita, si escau, al Registre Mercantil o registre públic corresponent.  
C. Quan l'oferent actue en nom propi i siga empresa individual, haurà de presentar el document nacional d'identitat o fotocòpia legalitzada d'este document.  
D. Resguard acreditatiu si ha constituït la garantia provisional en els termes exigits en la base XVI.  
E. Declaració responsable de no estar incurs en cap de les prohibicions per a contractar establides per la legislació reguladora de la contractació administrativa, incloent-hi trobar-se al corrent en el compliment de les obligacions tributàries i amb la Seguretat Social imposades per les disposicions vigents.  
F. Els documents que acrediten els requisits de solvència tècnica i professional, econòmica i financera.  
G. Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol orde, per a totes les incidències que, de manera directa o indirecta, pogueren sorgir durant el procediment d'adjudicació i durant el desenvolupament i execució del programa d'actuació integrada, amb renúncia expressa, si és procedent, al fur jurisdiccional estranger que poguera correspondre'ls.  
H. Declaració jurada o acta notarial acreditativa d'haver-se practicat o intentat practicar els avisos a què es referix l'article 134.4. En tot cas, amb caràcter previ a l'adjudicació, l'Ajuntament requerirà a l'adjudicatari proposat la justificació documental íntegra d'estos extrems.  
I. En cas de concórrer a la licitació unes quantes empreses, compromeses a la constitució d'una unió temporal, cada una d'estes haurà d'acreditar la seua personalitat jurídica i capacitat, indicant-ne els noms i les circumstàncies dels empresaris que subscriuen les proposicions, la participació de cada una d'estes, i designant la persona o entitat que, durant la vigència del contracte, ha de tindre la representació de la unió davant de l'administració, així com el compromís formal de constituir-se en unió temporal d'empreses en cas de resultar adjudicataris.  
2. Cada concursant no podrà presentar més d'una proposició, i s'hi poden formular variants d'acord amb els criteris urbanístics i territorials determinats segons la base VII, i amb les excepcions que replega la base XX. Tampoc no podrà subscriure cap proposta en unió temporal amb altres si ho ha fet individualment o figurar en més d'una agrupació. L'incompliment d'estes normes donarà lloc a la no-admissió de totes les propostes de programa presentades per este concursant.  
3. Si l'últim dia del termini de presentació de proposicions coincidira amb dissabte, diumenge o festiu, el termini es prolongarà fins al següent dia hàbil.  
4. Així mateix, els licitadors hauran d'incorporar a les seues propostes de programa una acta notarial acreditativa del sotmetiment a informació pública pel termini d'un mes dels documents establits en l'article 293.1 i 307 del Reglament d'Ordenació i Gestió Territorial i Urbanística. A este efecte, els concursants protocol·litzaran els documents assenyalats anteriorment per mitjà d'una acta autoritzada per un notari amb competència territorial al municipi afectat i dipositarà una còpia d'estos documents a la seu de l'Ajuntament, els exposarà al públic pels seus propis mitjans i inserirà un anunci en el Diari Oficial de la Comunitat Valenciana i en un diari no oficial d'àmplia difusió a la localitat, només a l'efecte de la presentació d'al·legacions.  
Díhuit. Contingut mínim de l'alternativa tècnica  
L'alternativa tècnica del programa d'actuació integrada tindrà el contingut següent:  
a) Identificació del document de planejament que regule l'ordenació detallada que cal desenvolupar, si este estiguera ja aprovat amb anterioritat al present concurs. L'alternativa tècnica haurà d'anar acompanyada necessàriament del projecte d'urbanització així com de tots aquells documents mediambientals i d'integració que siguen necessaris de conformitat amb la legislació urbanística vigent aplicable.  
b) Àmbit de l'actuació. No es permetrà la redelimitació de l'àmbit territorial a programar per part de l'alternativa tècnica (apartat M de l'annex I).   
c) Justificació del compliment de les condicions d'integració de l'actuació amb l'entorn.  
d) Existència o no d'agrupació d'interés urbanístic i, si escau, estatuts i acords socials d'esta agrupació.  
e) Terminis que es proposen per al desenvolupament de l'actuació, i es determinarà tant el corresponent a les obres d'urbanització com a les obres d'edificació dels solars resultants.  
f) Projecte d'urbanització.  
g) Enunciat dels objectius complementaris que es proposen d'acord amb el que disposa la Llei Urbanística Valenciana, amb indicació expressa, si escau, dels compromisos d'edificació simultània a la urbanització que estiga disposat a assumir per damunt del mínim legal.  
h) Mesures de control de qualitat i compliment de les normes de qualitat ambiental, si escau.  
i) Inventari preliminar de construccions, plantacions i instal·lacions la demolició, destrucció o eradicació de les quals exigisca la urbanització.   
j) Estimació preliminar i general d'aquelles despeses d'urbanització variables l'import de les quals, fins i tot sent-ne repercutible els propietaris, no es puga determinar per la concurrència d'ofertes.  
k) La proposta de programa no podrà modificar l'ordenació estructural ni l'ordenació detallada.  
Haurà de contindre el compromís del licitador d'edificar de forma simultània a l'execució de la urbanització un percentatge mínim establit en l'apartat G de l'annex I.  
Dènou. Proposició juridicoeconòmica  
1. La proposició juridicoeconòmica haurà d'incloure necessàriament la documentació relativa als següents aspectes, el model no vinculant de la qual podrà fer-se coincidir amb el que establixen les presents bases en l'apartat N de l'annex I:  
A) Regulació de les relacions de l'urbanitzador i els propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que comporte per a estos la proposta i l'elecció de cada modalitat de retribució.  
B) Expressió de les magnituds urbanístiques rellevants establides pel planejament que incidisquen en la determinació dels drets d'adjudicació.  
C) Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, que siguen de la seua propietat o d'altres propietaris amb què tinga contracte suficient, que hagen de quedar afectes, amb garantia real inscrita al Registre de la Propietat, al compliment de les obligacions pròpies del dit urbanitzador, en ocasió de la firma del contracte, per a assegurar l'execució dels objectius imprescindibles o complementaris del programa. L'afecció es traslladarà a les finques de resultat que s'adjudiquen darrere de la reparcel·lació.  
D) Full resum de les dades econòmiques rellevants.   
E) Descripció dels següents elements economicofinancers relatius a les càrregues urbanístiques:  
a) Pressupost de licitació de l'obra d'urbanització: amb l'abast establit en l'article 168.1.a i b) de la Llei Urbanística Valenciana.  
b) Cost de projectes: cost de redacció i direcció dels projectes tècnics, especificant-ne cada projecte, a què es referix l'article 168.1.c de la Llei Urbanística Valenciana.  
c) Despeses de gestió de l'urbanitzador, calculades en un percentatge del que represente la suma de les partides corresponents a conceptes anteriors.  
d) Benefici empresarial de l'urbanitzador, calculat en un percentatge de la suma dels conceptes expressats en els apartats anteriors, que, en cap cas, podrà superar el 10%.  
e) Càrregues que l'urbanitzador es compromet a repercutir, com a màxim, els propietaris afectats pels conceptes anteriorment expressats.  
f) Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a l'esmentada modalitat de retribució.  
El càlcul del coeficient de canvi es reflectirà d'acord amb les dues fórmules matemàtiques següents, amb idèntic resultat en ambdós:   
Ks= Cs / Vs + Cs  
Ks= Coeficient de canvi  
Cs= Costos d'urbanització per metre quadrat de sòl d'origen  
Vs= Valor del metre quadrat de sòl d'origen  
Kt= Ct / Vt + Ct  
Kt= Coeficient de canvi  
Ct= Costos d'urbanització per metre quadrat de sostre  
Vt= Valor del metre quadrat de sostre sense urbanitzar  
g) Preu del sòl a l'efecte de canvi: preu del sòl a què, en coherència amb el coeficient de canvi, es descomptaran de les càrregues d'urbanització els terrenys d'aquells propietaris que retribuïsquen amb estos terrenys l'urbanitzador.  
h) Finançament: condicions de finançament oferides per l'urbanitzador per al pagament de les quotes d'urbanització aquells propietaris que acollits a estes condicions, si escau, recolzades per una entitat financera degudament registrada.  
F) Informació sobre la possibilitat d'optar per la modalitat de retribució en diners, i manera, condicions i termini per a l'exercici d'esta opció de retribució.  
G) Estimació preliminar de la repercussió unitària per metre quadrat de les despeses variables i de la indemnització individualitzada que corresponga als interessats a causa de construccions i plantacions que hagen de desaparéixer o per altres conceptes.  
Totes les anteriors magnituds econòmiques s'expressaran per metre quadrat de sòl i de sostre. Es farà indicació que els imports es revisaran quan es determinen les quanties definitives corresponents a les despeses variables a què es referix l'article 126.j de la Llei Urbanística Valenciana.  
2. La proposició juridicoeconòmica es presentarà degudament firmada i datada.  
3. No s'acceptaran aquelles proposicions que tinguen omissions, errades o ratllades que impedisquen conéixer clarament tot allò que l'Ajuntament estime fonamental per a la proposició juridicoeconòmica.  
Vint. Admissibilitat de variants  
(Art. 131.2.g de la Llei Urbanística Valenciana)  
1. No s'admetran variants de caràcter tècnic. No es consideraran variants les de caràcter econòmic, sempre que, no alteren substancialment l'ordenació urbanística proposta.  
2. No es consideraran variants, per la qual cosa seran admissibles en tot cas, les modificacions de l'àmbit territorial que suposen mers retocs o ajusts de detall en algun punt perimetral de l'actuació o de les seues connexions viàries, o quan el terreny afegit, per la seua escassa dimensió, no siga tècnicament susceptible de programació autònoma.  
3. No s'entendrà com a alternativa tècnica l'avanç de planejament que formule qui inste la iniciació del procediment de programació. En conseqüència, el referit aspirant podrà presentar alternativa tècnica, que no es considerarà variant del seu avanç de programació, tot això pel que fa al que disposen les bases generals i particulars que regulen el procediment.  
Vint-i-una. Criteris d'adjudicació  
(Art. 286.1.j del Reglament d'Ordenació i Gestió Territorial i Urbanística)  
Els criteris d'adjudicació són els establits en l'apartat O de l'annex I.  
Vint-i-dues. Contractació d'informes de tècnics externs   
(Art. 168 de la Llei Urbanística Valenciana i 320 del Reglament d'Ordenació i Gestió Territorial i Urbanística)  
1. En cas que es demanen informes de tècnics externs a l'administració, se suspendrà el termini per a resoldre sobre l'adjudicació del programa, amb vista a permetre la tramitació i resolució de l'expedient de contractació d'este servici tècnic, així com l'emissió dels informes que s'emeten en compliment de la prestació objecte d'este contracte administratiu.  
2. La suspensió tindrà lloc des del moment que Ajuntament acorde iniciar la contractació dels tècnics externs, i conclourà amb la incorporació a l'expedient administratiu de programació dels informes que estos emeten. En cap cas la suspensió podrà tindre una durada superior a tres mesos.  
Vint-i-tres. Adjudicació del programa  
(Art. 286.1.g del Reglament d'Ordenació i Gestió Territorial i Urbanística)  
1. El programa d'actuació integrada s'aprovarà condicionat a l'efectiva realització de les obres i requisits assenyalats en l'apartat P de l'annex I.  
2. Amb anterioritat a la firma del contracte amb l'Ajuntament l'adjudicatari del programa d'actuació integrada haurà de presentar un resguard acreditatiu si ha constituït la garantia definitiva en els termes que disposa la base XVI de les presents bases particulars, i aportar un certificat positiu de trobar-se al corrent de les seues obligacions tributàries i amb la Seguretat Social i resguard acreditatiu si haguera constituït la garantia definitiva del cost de les indemnitzacions, preus justos i despeses de reallotjament necessaris per a realitzar l'actuació, la totalitat del cost de les obres d'urbanització complementàries i un 7% del cost de les obres d'edificació.  
Vint-i-quatre. Formalització del contracte  
1. En el termini d'un mes a partir de la notificació de l'acord d'aprovació i adjudicació del programa d'actuació integrada a l'adjudicatari, es procedirà a la formalització en document administratiu del contracte per al desenvolupament i execució del programa d'actuació integrada. El document de formalització el firmarà l'alcalde, l'urbanitzador i el secretari de la corporació a l'efecte de fedatari públic, i s'hi annexarà un exemplar de les bases particulars de programació.  
2. El contracte podrà elevar-se a escriptura pública quan ho sol·licite alguna de les parts. En tot cas, les despeses derivades del seu atorgament les assumirà l'urbanitzador.  
3. Si per causa imputable a l'urbanitzador no poguera formalitzar-se el contracte dins del termini indicat, l'Ajuntament en podrà acordar la resolució, seguint a este efecte el procediment establit en la Llei del Contractes del Sector Públic.  
Vint-i-cinc. Dictamen del Consell del Territori i Paisatge  
(Art. 286.1.c del Reglament d'Ordenació i Gestió Territorial i Urbanística)  
No serà necessari demanar un informe del Consell del Territori i Paisatge, de conformitat amb l'article 136.4 de la Llei Urbanística Valenciana.   
Vint-i-sis. Compliment  
1. El contracte s'entendrà complit amb motiu de l'adequada execució de la totalitat de les prestacions incloses en este contracte, i s'extingirà una vegada l'urbanitzador haja procedit al seu total compliment per mitjà de la recepció de les obres d'urbanització a favor de l'Ajuntament.  
2. Una vegada finalitzades les obres d'urbanització, amb la remissió prèvia per l'urbanitzador de tots els certificats d'obres i amb un informe previ tècnic final emés per l'assistència tècnica per a la supervisió i control d'execució de les obres, l'urbanitzador realitzarà oferiment formal a l'Ajuntament de la recepció de les obres d'urbanització.   
3. Perquè puga operar la recepció definitiva de les obres, de forma tàcita o expressa, haurà d'haver-se liquidat prèviament i definitivament el programa.  
4. L'Ajuntament disposarà d'un termini de tres mesos per a inspeccionar les obres d'urbanització i, si escau, requerir a l'urbanitzador l'esmena d'aquelles deficiències apreciades, amb indicació del termini per al seu compliment, que es consignarà en una acta de recepció provisional. A l'acte de recepció assistiran, en tot cas, un facultatiu designat per l'Ajuntament assistit per un facultatiu designat per l'assistència tècnica per a la supervisió i el control d'execució de les obres d'urbanització, el facultatiu encarregat de la direcció de les obres, l'urbanitzador i el contractista, ambdós assistits, si ho estimen oportú, per un facultatiu.  
Una vegada esmenades les deficiències apreciades, l'Ajuntament alçarà una acta de recepció definitiva que acreditarà el compliment del contracte i la seua extinció, i començarà llavors el termini de garantia.  
5. La recepció de les obres d'urbanització s'entendrà produïda als tres mesos del seu oferiment formal a l'Ajuntament sense resposta administrativa expressa, o des que queden obertes a l'ús públic amb autorització expressa de l'Ajuntament.  
6. El termini de garantia serà de 12 mesos des del moment que s'entenguen rebudes per l'Ajuntament. Durant este període, el contractista respondrà dels defectes constructius que es manifesten. Finalitzat este període sense constatar-se deficiències, procedirà la devolució de les garanties prestades per l'adjudicatari.  
Vint-i-set. Règim de penalitzacions i resolució del contracte  
1. Seran causes de resolució del contracte les establides de conformitat amb l'article 143.1 de la Llei Urbanística Valenciana, així com les establides en la Llei 30/2007, de 30 d'octubre, de Contractes del Sector Públic, les derivades de la incapacitat legal sobrevinguda de l'urbanitzador, i les altres previstes en la legislació general aplicable a les seues relacions amb l'administració.  
2. Són també causes de resolució del contracte les següents:  
a) La mort o incapacitat sobrevinguda de l'urbanitzador o l'extinció de la seua personalitat jurídica.  
b) La declaració de fallida, de suspensió de pagaments, de concurs de creditors o d'insolvent fallit en qualsevol procediment o l'acord de quitament i espera.  
c) La falta de prestació en termini de la garantia definitiva.  
d) La no-formalització del contracte dins del termini.  
e) La demora injustificada en el compliment dels terminis fixats en les bases generals i particulars de programació, i la resta de terminis establits en la Llei Urbanística Valenciana i les normes que la despleguen.  
f) La inactivitat injustificada de l'urbanitzador durant un període de sis mesos consecutius o nou alterns en el desenvolupament i execució del programa d'actuació. S'entendrà produïda la inactivitat o l'abandonament quan el desenvolupament i execució del programa d'actuació haja deixat de desenvolupar-se o no es desenvolupe amb la regularitat adequada o amb els mitjans humans o materials necessaris per a la seua normal execució dins del termini. A l'efecte de computar el termini d'inactivitat de l'urbanitzador caldrà ajustar-se als documents i antecedents que es troben en poder de l'expedient administratiu. Tot l'anterior ho és sense perjuí de la potestat inspectora que, en tot cas, correspon a l'administració.   
g) La imposició d'alguna sanció a l'urbanitzador per infraccions urbanístiques o mediambientals greus o molt greus en relació amb l'àmbit programat serà causa de resolució del contracte. A este efecte, es requerirà que la resolució del corresponent expedient sancionador haja guanyat fermesa o posat fi a la via administrativa.  
h) L'obstaculització per l'urbanitzador de l'exercici dels drets i deures urbanístics dels afectats per la programació. S'entén inclòs dins d'esta causa de resolució l'incompliment per l'urbanitzador de l'obligació de facilitar informació perquè els propietaris puguen optar per la modalitat de retribució i perquè estos puguen exercitar plenament els drets que la Llei Urbanística Valenciana els atorga.  
i) La resolució anticipada de l'adjudicació per a la seua gestió directa per causa justificada d'interés públic, sense perjuí de les compensacions econòmiques a què això done lloc i que haurà d'avaluar l'acord corresponent.  
j) La suspensió de llicències en l'àmbit programat, l'aprovació de plans o projectes incompatibles amb el desenvolupament del programa, així com les resolucions administratives que impedisquen prosseguir-ho o paralitzen el seu desenvolupament material o econòmic per inactivitat de l'administració durant més de sis mesos i de manera rellevant. L'urbanitzador tindrà dret a instar la resolució amb les compensacions procedents.  
k) La renúncia de l'urbanitzador davant d'una retaxació de càrregues fundada en causa legal que implique un increment de l'import de les càrregues establit en la proposició juridicoeconòmica superior al 20%.  
l) La realització per l'urbanitzador de pràctiques manifestament restrictives de la competència en el mercat immobiliari relacionades amb el programa d'actuació. S'entendrà per pràctiques manifestament restrictives de la competència la inobservança de les regles d'exclusió d'entitats en la selecció de l'empresari constructor, els acords de repartiment de mercat i aquelles altres que, d'alguna altra manera, defrauden o falsegen la lliure competència.  
m) El descobriment de condicions territorials no tingudes en compte en acordar la programació i que facen legalment inviable la prossecució d'esta serà causa de resolució del programa, sense perjuí de la possibilitat d'esmenar les previsions del programa si això fóra possible sense desvirtuar-les substancialment, tal com contempla l'article 143.2.f de la Llei Urbanística Valenciana.  
Constituïxen condicions territorials que són causa de resolució aquells elements de valor ambiental, cultural, paisatgístic, arqueològic o d'un altre tipus, subjectes a protecció per la legislació sectorial, que no hagen tingut en compte el projecte a executar i la preservació dels quals en determine la inviabilitat de l'execució.  
En el dit cas de resolució no procedix compensació o cap reembossament a l'urbanitzador a càrrec del municipi d'Alcalà de Xivert, en virtut de les presents bases i la seua pròpia previsió, assumida per aquells que subscriguen la participació i adhesió a estes bases i al procés licitador que derive en el seu compliment i execució.  
n) Incórrer el contractista, durant la vigència del contracte en alguna de les prohibicions de contractar establides en l'article 20 de la Llei de Contractes de les Administracions Públiques.  
o) Les reiterades deficiències pel que fa a l'execució del contracte.  
p) L'incompliment greu dels deures essencials de l'urbanitzador directament imposats per esta llei.  
q) L'incompliment d'alguns dels compromisos oferits.   
r) La caducitat del programa per transcurs del termini total per a escometre-ho i, si és el cas, la pròrroga.  
s) El mutu acord entre l'Ajuntament i l'urbanitzador, sense perjuí de les indemnitzacions que, si és el cas, procedisquen en benefici dels propietaris de terrenys o altres afectats.  
t) La subcontractació total o parcial de prestacions que siguen objecte del contracte sense la amb l'autorització prèvia expressa de l'Ajuntament.  
u) La suspensió, per causa imputable a l'Ajuntament, de la iniciació del contracte per un termini superior a sis mesos a partir de la data assenyalada en este contracte per al seu començament.  
v) El desistiment o la suspensió del contracte per un termini superior a un any acordada per l'Ajuntament.  
3. L'Ajuntament, en resoldre l'adjudicació, podrà acordar que l'urbanitzador continue l'execució del programa sota les seues mateixes condicions, durant el temps indispensable per a evitar perjudicis a l'interés públic.  
4. La resolució de l'adjudicació l'acordarà l'Ajuntament, amb audiència prèvia a l'urbanitzador per un termini de 10 dies hàbils, i amb el dictamen previ del Consell del Territori i el Paisatge, que també el podrà instar l'urbanitzador. Sense perjuí de les responsabilitats econòmiques que procedisquen, això determinarà la cancel·lació de la programació i la subjecció de l'àmbit de l'actuació al règim del sòl urbanitzable sense programació.  
Vint-i-huit. Prerrogatives de l'administració  
(Art. 286.1.e del Reglament d'Ordenació i Gestió Territorial i Urbanística)  
L'Ajuntament té totes les prerrogatives que, en general, reconeix la legislació de contractes de les administracions públiques, entre estes, les d'interpretar el present contracte administratiu especial, resoldre els dubtes que oferisca el seu compliment, modificar els termes de l'adjudicació per causes imprevistes o no previstes en les presents bases i que siguen d'interés públic, acordar-ne la resolució i determinar-ne els efectes.  
Vint-i-nou. Jurisdicció competent  
(Art. 286.1.f del Reglament d'Ordenació i Gestió Territorial i Urbanística)  
És competent l'orde jurisdiccional contenciós administratiu per a ser-ne sabedor de les qüestions que puguen suscitar-se en la preparació, resolució, i execució del contracte administratiu especial entre l'administració i l'agent urbanitzador seleccionat en pública concurrència.  
ANNEX I  
Apartat A. Objecte del contracte.  
Les presents bases tenen com a objecte regular, juntament amb les bases generals aprovades, les condicions bàsiques de caràcter tècnic, jurídic, econòmic i administratiu per a la selecció d'un programa d'actuació integrada i un urbanitzador, per al desenvolupament urbanístic de l'àmbit delimitat pel Pla General d'Ordenació Urbana com a unitat d'execució P-20 del sòl urbanitzable detallat.   
Apartat B. Ordenació urbanística.  
Tot l'àmbit està perfectament definit i ordenat en el vigent Pla General d'Ordenació Urbana, sense perjudici de les modificacions que s'hagen d'introduir a fi de complir als objectius territorials i urbanístics determinats d'acord amb les presents bases.  
En concret es correspon amb l'establida pel Pla General d'Ordenació Urbana com a ordenació detallada de la unitat d'execució P-20 i la seua corresponent fitxa de planejament i gestió.   
Apartat C. Memòria de necessitats i objectius del programa d'actuació integrada.  
No s'establixen particularitats.  
Apartat D. Fitxa de gestió.  
Unitat d'execució en sòl urbanitzable detallat.  
Fitxa de característiques de la unitat.  
 1. Núm. d'unitat P-20  
 2. Superfície total (m.²) 32.039,17  
 3. Superfície neta (m.²) 31.239,00  
 4. Edificabilitat (m.²t):   
         EDA.1 8.437,11  
         EDA.2. -  
UFA 3.808,18  
UFH 1.790,20  
         CAN -  
         EDC -  
         ALM -  
         CAM. -  
         TER.1. -  
         TER.2 -  
SP\* . -  
EC\* -  
IS\*.. -  
         EL.2\* -  
 5. Equipaments (m.²) : 2.313,05  
         EL.1 -  
         EL.2 -  
         EL.1\* -  
SP -  
         EC -  
RV 5.955,60  
 6. Aprofitament tipus (m.² EDC/m.² sòl) \*\* 0,601  
 7. Sistema d'actuació Segons LRAU  
 8. Actuacions integrades prèvies necessàries per al seu connexió a les xarxes actuals d'infraestructures UE - P-19  
\*\* Obtingut d'acord amb el que disposa l'article 64 de la Llei Reguladora de l'Activitat Urbanística.   
 Apartat E. Criteris i objectius territorials.  
S'executarà l'ordenació prevista en el Pla General d'Ordenació Urbana, sense perjudici del que disposa la base VI de les presents bases particulars.   
Apartat F. Criteris d'ordenació urbanística.  
S'executarà l'ordenació establida en el Pla General d'Ordenació Urbana, sense perjudici del que establix la base VII de les presents bases particulars.  
Apartat G. Objectius d'edificació.  
Per a poder simultaniejar la urbanització i l'edificació s'hauran de complir les condicions establides en l'article 3.10 de les normes urbanístiques del Pla General d'Ordenació Urbana.  
Apartat H. Prescripcions tècniques dels documents d'ordenació i gestió.  
Segons normativa vigent.  
 Apartat I. Preu de licitació.  
El pressupost de càrregues d'urbanització s'establix provisionalment en 2.366.678,91 euros (IVA inclòs) (dos milions tres-cents seixanta-sis mil sis-cents setanta-huit euros i noranta-un cèntims).   
De conformitat amb l'article 286.1.h del Reglament d'Ordenació i Gestió Territorial i Urbanística, esta quantitat estimada com a càrregues d'urbanització es considera preu cert de licitació, i té el caràcter de màxim.  
Apartat J. Terminis de desenvolupament i execució del programa.  
S'establixen els següents terminis per al desenvolupament i execució del programa d'actuació integrada:  
Termini màxim per a la presentació, si escau, del projecte d'urbanització adaptat a les exigències de l'acord d'aprovació: un mes des de la formalització del contracte Ajuntament-urbanitzador.  
Termini màxim de presentació del projecte de reparcel·lació: tres mesos des de l'aprovació definitiva del projecte d'urbanització.   
Termini màxim inici selecció de l'empresari-constructor: un mes des de l'aprovació definitiva del projecte de reparcel·lació.  
Termini màxim execució urbanització: 10 mesos des de la selecció del constructor.  
Termini màxim edificació dels solars: quatre anys des de la recepció de les obres d'urbanització.  
Apartat K. Garanties.  
S'establix com a garantia provisional un percentatge del 2% sobre el pressupost de càrregues d'urbanització que s'establix provisionalment, la qual cosa equival a una quantia de 47.333,58 euros.  
Apartat L. Presentació de proposicions.  
1. Els qui pretenguen concórrer a la licitació per a l'adjudicació del programa, hauran de presentar les seues proposicions al Registre General de l'Ajuntament d'Alcalà de Xivert, carrer de la Puríssima, 21, codi postal 12570, dins del termini de tres mesos, comptadors des de la data de l'enviament de l'anunci de concurs al Diari Oficial de la Unió Europea, i en horari de 09.00 hores a 14.00 hores, de dilluns a divendres, tot això d'acord amb l'article 133.3 de la Llei Urbanística Valenciana.  
Si l'últim dia de termini fóra dissabte, diumenge o festiu, el termini es prorrogarà al dia hàbil següent.  
Apartat M. Redelimitació de l'àmbit territorial.  
No s'establixen.  
Apartat N. Proposició juridicoeconòmica.  
Model de proposició juridicoeconòmica.  
(Nom i cognoms) ..., amb NIF ..., en nom propi o representació de la (mercantil/UTE/agrupació d'interés urbanístic) ..., domiciliada a ..., a l'efecte de notificacions, al carrer ..., i CIF número ..., assabentat del concurs convocat per a l'adjudicació del Programa d'Actuació Integrada Unitat d'Execució P-20 del Pla General d'Ordenació Urbana, segons l'anunci publicat en el DOCV núm. ..., de data ..., formula la present proposició per a desenvolupament de l'esmentat programa amb subjecció a les determinacions següents:  
1. Relacions entre l'urbanitzador i els propietaris.  
(Informació detallada a propietaris)  
1.A. Modalitat o modalitats de retribució a l'urbanitzador.  
1.B. Magnituds urbanístiques rellevants:  
- Parcel·la mínima de resultat.  
- Aprofitament subjectiu.  
- Superfície mínima de terreny per a resultar adjudicatari de parcel·la resultant o de quota indivisa.   
1.C. Import global de càrregues d'urbanització i del coeficient de canvi (expressada en tant per u i indicant-ne el percentatge que rebrà el propietari darrere del pagament en terrenys i el que correspon al pagament).  
1.D. Preu del sòl brut a efecte de canvi (expressada per metre quadrat).  
1.E. Preu del sòl i del sostre resultant.  
1.F. Possibilitat d'optar per la modalitat de retribució en diners i manera, condicions i termini per a l'exercici d'esta opció de retribució.  
1.G. Estimació preliminar de la repercussió unitària per metre quadrat de les despeses variables i de la indemnització individualitzada que corresponga a les persones interessades per construccions i plantacions que hagen de desaparéixer o per altres conceptes.  
2. Propietats afectes el compliment del programa.  
(Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb què tinga contracte suficient, que hagen de quedar afectes, amb garantia real inscrita en el Registre de la Propietat, al compliment de les obligacions pròpies de l'urbanitzador, en ocasió de la firma del Conveni de Programació, per a assegurar l'execució dels objectius imprescindibles o complementaris del programa. L'afecció es traslladarà a les finques de resultat que s'adjudiquen darrere de la reparcel·lació).  
3. Full resum de les dades econòmiques (es complimentarà segons art. 127.2 LUV).  
a) Pressupost de licitació de l'obra d'urbanització:  
b) Cost d'honoraris tècnics:  
c) Despeses de gestió (%):  
d) Benefici de l'urbanitzador:  
e) Càrregues d'urbanització:  
g) Coeficient de canvi (expressada en tant per u):  
h) Preu del sòl brut a l'efecte de canvi:  
l) Finançament oferit per l'urbanitzador:  
4. Termini d'execució.  
5. Altres compromisos que assumix l'urbanitzador.  
Lloc, data i firma del proponent.  
Apartat O. Criteris d'adjudicació. (Art. 312 ROGTU)  
L'alternativa tècnica representarà un 40% de la valoració en relació amb la proposició juridicoeconòmica, que representarà el 60% restant.  
Es valoraran de forma independent l'alternativa tècnica i la proposició juridicoeconòmica, d'acord amb els següents criteris ordenats de manera decreixent:  
Alternativa tècnica total (100 punts).  
a) La qualitat tècnica de l'ordenació proposada. (40 punts)  
b) La resolució adequada de la integració de l'actuació en el seu entorn i la millor estructuració de dotacions públiques i d'espais lliures. (30 punts)  
c) La qualitat tècnica de les resolucions proposades per a la urbanització. (20 punts)  
e) El termini d'execució del programa d'actuació integrada, el compromís d'edificació simultània a la urbanització dels solars resultants de l'actuació per damunt d'un mínim legalment exigible i els mitjans per al control de cada una de les prestacions que constituïxen l'objecte del programa. (10 punts)  
Proposició juridicoeconòmica (total 100 punts).  
a) Import de les càrregues d'urbanització, expressat en euros per metre quadrat d'edificabilitat. (25 punts)  
b) La valoració dels terrenys a l'efecte de fixar el coeficient de canvi per al pagament en espècie i la menor proporció de solars o aprofitament que s'hagen de posar a disposició de l'urbanitzador per mitjà de reparcel·lació forçosa com a retribució a compte de tercers amb els quals no tinga contracte suficient, i major proporció de terrenys propis o d'associats que hagen de quedar afectes amb garantia real inscrita al Registre de la Propietat al compliment de les obligacions especials d'edificació derivades de l'aprovació del programa. (65 punts)  
c) Compromisos financers per a l'execució de les obligacions complementàries assumides voluntàriament i a càrrec seu per l'urbanitzador. (10 punts)  
Apartat P. Adjudicació connexa o condicionada.  
Condicionants tècnics:  
Els condicionants tècnics hauran de fer complir l'ordenança reguladora de les obres d'urbanització, execució de rases i reposició d'infraestructures aprovades per l'Ajuntament d'Alcalà de Xivert en la sessió plenària celebrada en data 4 de desembre de 2002 (BOP núm. 40, de 03.04.2003), sense perjudici dels que a continuació es determinen:  
Coordinació amb les companyies subministradores. Abans de l'aprovació del projecte d'urbanització haurà d'acreditar-se la coordinació i acceptació dels servicis prevists amb/per les entitats responsables d'estes serveis: Iberdrola, Telefónica, Facsa.  
Xarxa viària. Les seccions tipus dels vials s'ajustaran a les d'actuacions limítrofs i d'acord amb els criteris municipals. La xarxa viària incorporarà les partides necessàries per a constituir els sobretalusos de sustentació de voreres o, si és el cas, els murs de contenció i delimitació dels límits de la unitat d'execució.  
La vorera mínima serà de 2,00 metres suprimint amples inferiors. Els fanals dels carrers de vianants o de coexistència s'ajustaran a dissenys específics per a estos casos.  
Es compliran els criteris i limitacions establits en la normativa d'accessibilitat.  
Infraestructures i servicis. L'urbanitzador haurà de definir i executar les distintes obres del projecte d'acord amb els criteris, qualitats i abast que assenyalen els diferents organismes responsables.  
Connexions. L'urbanitzador haurà de definir i executar les connexions i punts de presa necessaris de les obres, servicis i infraestructures previstes, fins al punt i amb les condicions que fixen els diferents organismes responsables, i garantir l'efectiva integració amb els àmbits urbanístics limítrofs.  
Zones verdes. Serà de qualitat i disseny adequats, d'acord amb els criteris municipals seguits en actuacions semblants i recents, i incorporaran sistemes de reg automatitzat així com equips, instal·lacions i mobiliari urbà que estiguen d'acord i siguen compatibles amb un manteniment eficaç.  
Senyalització. La senyalització vertical es definirà amb pals d'alumini estriat i senyals d'alumini, segons el model municipal.  
Aigua potable. El disseny definitiu de la xarxa i peces especials, així com dels trams de connexió que foren necessaris, s'adaptarà a les especificacions de la companyia subministradora.  
Enllumenat. A fi de caracteritzar l'actuació, es promourà un disseny específic i de qualitat adequada als objectius del sector per a aquells elements singulars que definixen la imatge del recinte que cal urbanitzar: fanals, mobiliari urbà...  
Arreplega de residus.  
Es disposarà de recollida selectiva de residus sòlids urbans per mitjà de contenidors soterrats. El disseny definitiu s'adaptarà a les especificacions de la companyia concessionària del servici.  
Condicionants genèrics:  
\* Caldrà incloure al projecte d'urbanització i dins de l'àmbit reparcel·lable, per tant també dins del projecte de reparcel·lació, els terrenys necessaris qualificats com a sòl urbà per a la prolongació del vial central fins a la connexió amb el vial carrer de l'Atall-zona les Fonts (Garrofer) i incloure les parcel·les limítrofs amb este vial. Estos terrenys hauran de tindre un tractament particular en la reparcel·lació pel fet de tractar-se de sòl urbà.  
\* El projecte d'urbanització inclourà els informes de viabilitat de les companyies subministradores, que confirmen la idoneïtat de les solucions projectades i servisquen de base al conveni a establir amb cada una d'aquelles.   
\* A la vista dels compromisos de coordinació amb les estes companyies que acompanyen a l'oferta del promotor, s'advertix a esta que l'Ajuntament no admetrà supòsits de retaxació de càrregues basats en eventuals mancances o omissions de les xarxes de servicis prevists pel que fa aquelles que s'implanten i es justifiquen definitivament al projecte.  
\* A l'empara de l'import equivalent a l'1% del pressupost de contracta, i s'entén inclòs dins de les previsions de despeses generals de contracta i dels costos indirectes inherents a les partides o unitats d'obra del projecte, l'Ajuntament seleccionarà i contractarà la corresponent assistència tècnica a la direcció de l'execució i control de les obres, a fi de garantir el correcte compliment de les condicions de l'execució, tal com establix la vigent ordenança municipal d'obres d'urbanització i reposició d'infraestructures.   
La contractació d'esta assistència tècnica la realitzarà l'Ajuntament prèviament a la firma de l'acta de comprovació del replantejament, i l'urbanitzador haurà d'ingressar a la Tresoreria Municipal l'esmentat import darrere de la formalització del contracte entre l'Ajuntament i l'urbanitzador.  
   
 Alcalà de Xivert, 26 de juny de 2008.- L'alcalde: Francisco Juan Mars.